
MEGBÍZÁSI SZERZŐDÉS 

Mely létrejött egyrészről: Martfű Város Önkormányzat (székhely: 5435. Martfű, Szent István tér 1. képviseli: Dr. Kiss Edit polgármester), az alábbiakban Megbízó, másrészről a SÁBA AUDITOR Könyvvizsgáló és Adótanácsadó Kft. (székhely: 5000. Szolnok, Sólyom út 3/b. I/1. Magyar Könyvvizsgálói Kamarai nyilvántartási szám: 000690 képviseli: Bencsikné Balajti Annamária ügyvezető), az alábbiakban Megbízott között, a következő feltételekkel:

1. A szerződés tárgya és tartalma
1.1. Megbízó a Képviselő-testület ……/2011. sz. határozata alapján e szerződés keretében megbízza Megbízottat a helyi önkormányzatokról szóló 1990. évi LXV. tv. 92/A. §-a alapján a könyvvizsgálói feladatok ellátásával, mely megbízást Megbízott a hivatkozott jogszabály 92/C. §-ában leírt tartalommal vállalja el.
1.2. A Megbízott feladata a könyvvizsgálatra vonatkozó törvényi előírásoknak megfelelően az Önkormányzat és intézményei adatait összevontan tartalmazó egyszerűsített éves pénzforgalmi jelentés, könyvviteli mérleg, pénzmaradvány-kimutatás, vállalkozási maradvány-kimutatás könyvvizsgálata. Az Önkormányzat és intézményei adatait összevontan tartalmazó egyszerűsített éves költségvetési beszámoló véleményezése/záradékolása;
1.3. A szerződést a felek a 2011., 2012., évek egyszerűsített éves költségvetési beszámolóinak könyvvizsgálatára  kötik. 
1.4. A könyvvizsgálói feladatok ellátásáért természetes személyként Bencsikné Balajti Annamária bejegyzett könyvvizsgáló felelős (Magyar Könyvvizsgálói Kamarai tagsági száma: 000765), aki költségvetési minősítéssel rendelkezik.
2.
Jogok és kötelezettségek
2.1.
A Megbízó felel számviteli nyilvántartásainak pontosságáért és teljeskörűségéért, belső ellenőrzési rendszerének megbízhatóságáért, valamint a magyar számviteli és egyéb vonatkozó előírások szerinti egyszerűsített éves költségvetési beszámoló elkészítéséért.

2.2.
A Könyvvizsgáló a Megbízó által biztosított információk alapján, a magyar Nemzeti Könyvvizsgálati Standardok szerint teljesíti megbízását. A könyvvizsgálói jelentésért a Könyvvizsgáló felel.

2.3.
A Megbízó minden szükséges információt hozzáférhetővé tesz a Könyvvizsgáló számára és nem tart vissza semmilyen információt. A Megbízó a Könyvvizsgáló által kért minden információt megfelelő időben megad.

2.4. 
A Könyvvizsgáló ezirányú igénye esetén a Megbízó vezetői és alkalmazottai megerősítik, hogy a megbízás időtartama alatt írásban, illetve szóban közölt információk teljeskörűek. (Teljességi nyilatkozat) 

2.5. 
A megbízás folyamán a felek kölcsönösen együttműködnek. Mindkét fél bizalmasan kezeli a megbízás során tudomására jutott bármely információt. A Könyvvizsgáló vállalja, hogy a megbízás folyamán a Megbízóról szerzett bármely információt bizalmasan kezeli jelen szerződés megszűnése után is. A Megbízó tudomásul veszi, hogy a 2003. évi XV. törvény 8. § (1) és 8. § (4) bekezdéseinek értelmében a Könyvvizsgáló a Megbízó értesítése nélkül köteles bejelenteni a hatóságoknak, ha bármely információ, tény vagy körülmény pénzmosásra utal. A Megbízó elismeri, hogy a fenti bejelentési kötelezettség Könyvvizsgáló általi teljesítése nem  minősíthető az információk bizalmas kezelése megsértésének.
2.6.
A szabálytalanságok megelőzésének és feltárásának felelőssége és kötelezettsége a Megbízót terheli. A Könyvvizsgáló úgy tervezi meg a könyvvizsgálatot, hogy az valószínűsíthetően feltárja az egyszerűsített éves költségvetési beszámolóban az esetleges szabálytalanságokból eredő jelentős hibákat, de a könyvvizsgálat fő célja nem a szabálytalanságok és a hibák teljes felderítése. A könyvvizsgálat célja, hogy lehetővé tegye a Könyvvizsgáló számára arra vonatkozó vélemény kiadását, hogy a pénzügyi kimutatások valamennyi lényeges szempontból megfelelnek-e a meghatározott beszámoló-készítési elveknek. Teljes bizonyosság nem szerezhető a könyvvizsgálati bizonyíték és a csalás jellege miatt. A Megbízó tudomásul veszi és elfogadja, hogy a Könyvvizsgáló nem felelős és nem tehető felelőssé a csalások és hibák megelőzéséért.
2.7.  A Könyvvizsgáló által kibocsátott könyvvizsgálói záradék (vélemény) nem minősül arra vonatkozó könyvvizsgálói nyilatkozatnak, hogy az egyszerűsített éves költségvetési beszámoló mentes minden hibától.
2.8.    A Megbízó elismeri, hogy a Könyvvizsgáló a pénzügyi kimutatások könyvvizsgálata részeként  nem vizsgálja részletesen a Megbízó adózási, társadalombiztosítási helyzetét, valamint a kapcsolódó számításokat és bevallásokat. A Megbízó elfogadja, hogy ő felel az említett bevallások elkészítéséért és benyújtásáért, valamint az azokat alátámasztó nyilvántartások vezetéséért, továbbá elfogadja, hogy a magyar adóhatóság jogosult az összes adóbevallást hatósági revízió alá vonni és hogy a magyar számviteli törvénnyel összhangban elkészített egyszerűsített éves  költségvetési beszámoló könyvvizsgálói záradéka nem nyújt biztosítékot arra, hogy a Megbízó által benyújtott éves beszámolót és adóbevallásokat az adóhatóság elfogadja.
2.9.
A Megbízó tudomásul veszi, hogy a könyvvizsgálói jelentés részére átadott példányai nem választhatók külön a hozzájuk kapcsolódó egyszerűsített éves költségvetési beszámolótól, továbbá az abban foglaltak a teljes beszámolótól függetlenül nem használhatók fel. Ha a Megbízó a könyvvizsgálói jelentést bármely egyéb módon kívánja felhasználni - pl. az egyszerűsített éves költségvetési beszámolótól függetlenül -, ahhoz a Könyvvizsgáló előzetes írásbeli beleegyezése szükséges.

2.10.
A pénzmosás megelőzéséről és megakadályozásáról szóló 2003. évi XV. törvény („2003. évi XV. törvény”) 3. §-ának (1) bekezdése az ügyfél könyvvizsgáló általi azonosítását írja elő.  A Megbízó vállalja, hogy nyilatkozatot bocsát a Könyvvizsgáló rendelkezésére a 2003. évi XV. törvény megfelelő rendelkezéseivel összhangban, valamint átadja a Könyvvizsgálónak a 2003. évi XV. törvény megfelelő rendelkezéseiben felsorolt dokumentumokat.  A Megbízó felelősséget vállal arra, hogy a fenti információban bekövetkezett bármely változásról a Könyvvizsgálót a változást követő 5 munkanapon belül tájékoztatja.

2.11. A Megbízó tudomásul veszi, hogy ha a könyvvizsgálói jelentés elkészülte után jut a könyvvizsgáló tudomására lényeges információ, akkor a könyvvizsgáló jogosult a záradékot módosítani, vagy visszavonni.

2.12.  A Megbízó köteles gondoskodni a részére, - a könyvvizsgálat során - átadott “Könyvvizsgálói dokumentáció” ügyfél által kitöltendő nyilatkozatai és munkalapjai kitöltéséről.

3.
Könyvvizsgálati díj és annak megfizetése:
3.1.
Az 1.1. pontban említett munka elvégzéséért járó könyvvizsgálati díj 2011. évre 480.000Ft/év (azaz négyszáznyolcvanezer forint/év) 2012. évre 500.000 Ft/év (azaz Ötszázezer forint/év), amely összeg nem tartalmazza az áfá-t. Az e pontban foglalt díjtételek a következő évekre vonatkozóan az infláció mértékének megfelelően külön megállapodás alapján módosíthatók. 

3.2.
A felek kölcsönösen megállapodnak abban, hogy a 3.1. szakaszban meghatározott díjat a Megbízó egy összegben, a Könyvvizsgáló által kibocsátott számla alapján fizeti meg.
3.3.
A fizetést a számlában megjelölt bankszámlára kell teljesíteni.

3.4.
A fizetés a számla kibocsátásának dátumától számított 8 napon belül esedékes. Késedelmes fizetés esetén a Megbízó a Ptk.-ban szabályozott mértékű késedelmi kamatot köteles megfizetni.

3.5.
Amennyiben a Megbízó késedelmes információszolgáltatása vagy más okok miatt a Könyvvizsgáló többletmunkára kényszerül, vagy egyéb, a Könyvvizsgáló befolyásán kívül eső körülmény következtében a könyvvizsgálói feladatok határidőben nem kezdhetők meg, illetve nem teljesíthetők, a Könyvvizsgáló tájékoztatja erről a Megbízó vezetését, valamint jogosult a Könyvvizsgálói jelentés elkészítését és a szerződést felfüggeszteni. Amennyiben késedelem történik és/vagy többlet feladatok elvégzése válik szükségessé a fenti okok következtében, a Könyvvizsgáló a szerződés teljesítéséhez szükséges többlet időráfordítás alapján további díjazásra jogosult.
4.
A jelentések megírásához használt nyelv
4.1.
Az éves beszámolót magyar nyelven kell kibocsátani. A könyvvizsgálói jelentést magyar nyelven kell elkészíteni.
5.
Egyéb rendelkezések
5.1.   Megbízó és Megbízott együttműködésében irányadónak tekinti azt a törvényi előírást, mely szerint a könyvvizsgálói véleményezés körébe tartozó előterjesztésről a könyvvizsgáló írásos véleménye nélkül érvényes döntés nem hozható.

5.2.
A fenti feltételeket és összegeket mindkét fél mint akaratával egyezőt elfogadja.

5.3.
A Könyvvizsgáló és a Megbízó a jelen szerződés teljesítésével összefüggésben okozott bármilyen szerződésszegéséért vagy káráért a magyar Polgári Törvénykönyv 314. és 339. §-ának rendelkezései az irányadók.

5.4.
A jelen szerződést bármelyik fél a másik félhez intézett írásbeli rendes felmondással megszűntetheti. A szerződés a rendes felmondás kézhezvételét követő 90. napon szűnik meg.

5.5.
A Könyvvizsgáló a jelen szerződést rendes felmondással a mérleg fordulónapját követően nem szüntetheti meg.
5.6.
A jelen szerződést bármelyik fél rendkívüli felmondással megszűntetheti, amennyiben a másik fél a jelen szerződésből fakadó valamely kötelezettségét súlyosan megszegi és ez a szerződésszegés a fél felszólítása ellenére, az annak megszűntetésére megszabott ésszerű határidőn túl is fennáll. A rendkívüli felmondás a szerződést azonnali hatállyal szűnteti meg.
5.7.
A jelen szerződésben nem szereplő kérdésekre a magyar Polgári Törvénykönyvben foglaltak irányadók.

Szolnok, 2011. november
Megbízó nevében: 
                                                               Megbízott nevében: 

     ……………………………………                                   …………………………………….. 

                        Dr. Kiss Edit                                                           Bencsikné Balajti Annamária

                        polgármester



          könyvvizsgálói 



  kamarai bejegyzési szám: 000765

